রাতের আকাশে উঠবে কালো চাঁদ! কবে ঘটবে এই বিরল ঘটনা?

ওয়েব ডেস্ক: রহস্যময় সৌন্দর্যে রাতের আকাশকে ভরিয়ে তোলে চাঁদ। কখনও পূর্ণিমায় আলো ঝর্ণায় ভেসে যায় সবকিছু, কখনও আবার কাস্তের মতো সরু হয়ে আকাশের শোভা বাড়ায় পৃথিবীর একমাত্র এই উপগ্রহ। কিন্তু ২৩ অগাস্টের চাঁদ হবে একেবারেই ব্যতিক্রমী। এদিন রাতের আকাশে উঠবে কালো চাঁদ বা ‘ব্ল্যাক মুন’ (Black Moon)। আশ্চর্যের বিষয়, এই চাঁদকে চোখে দেখা যাবে না। তবুও জ্যোতির্বিজ্ঞানীদের কাছে এর তাৎপর্য বিরাট।

কী এই কালো চাঁদ? ‘কালো চাঁদ’ শব্দটা শুনলেই মনে হতে পারে আকাশে হয়তো একেবারে অন্ধকার কোনও চাঁদ দেখা দেবে। আসলে তেমন কিছু নয়। অমাবস্যার (New Moon) দিন চাঁদ পৃথিবী ও সূর্যের মাঝখানে অবস্থান করে বলে সেটি দৃশ্যমান থাকে না। বিশেষ পরিস্থিতিতে এই অমাবস্যাকেই বলা হয় কালো চাঁদ।

আরও পড়ুন: ফের কবে মহাকাশে যাচ্ছেন শুভাংশু? জানিয়ে দিল ISRO

সাধারণত দুই ধরনের অবস্থায় কালো চাঁদের ঘটনা ঘটে। প্রথমত কোনও ঋতুচক্রে যদি তিনবার অমাবস্যা হয়, তাহলে তৃতীয় অমাবস্যাকে বলা হয় কালো চাঁদ। এছাড়াও, কোনও মাসে যদি দু’বার অমাবস্যা হয়, সেক্ষেত্রেও দ্বিতীয় অমাবস্যাটিও কালো চাঁদ নামে পরিচিত। আসলে এই ঘটনা খুবই বিরল। প্রথম ক্ষেত্রে ঘটে প্রায় ৩৩ মাস অন্তর, আর দ্বিতীয় ক্ষেত্রে ঘটে প্রায় ২৯ মাস অন্তর। এবারের কালো চাঁদটি হবে ঋতুচক্রভিত্তিক কালো চাঁদ।

কিন্তু বিজ্ঞানে কালো চাঁদকে কেন এত গুরুত্ব দেওয়া হয়? আসলে চাঁদের আলো না থাকায় এই সময় আকাশ থাকে অন্ধকার। ফলে মহাকাশ পর্যবেক্ষণের (Space Science) জন্য এটি আদর্শ সুযোগ। দূরবর্তী নক্ষত্রমণ্ডলী, আকাশগঙ্গার সর্পিল রেখা কিংবা আরও গভীর মহাজাগতিক বিস্ময়গুলি এই রাতে আরও স্পষ্ট হয়ে ওঠে।